
	


Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




                                                                       РЕШЕНИЕ
   № РН-162-24-19 

Днес, 08.07.2024 г., в град София, Комисията за противодействие на корупцията /КПК/, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

     У С Т А Н О В И:

Проверката е образувана по реда на чл. 13, ал. 1, т. 8 от Закона за противодействие на корупцията (ЗПК) въз основа на Решение № КИ-087 от 11.03.2024 г. по сигнал с вх. № С-162/05.03.2024 г. на КПК.
Проверката е образувана по отношение на Анита Митрева – общински съветник в Общински съвет С.  
По същество в сигнала се съдържат твърдения за това, че с Решение № 13/27.11.2023 г. на Общински съвет С. Митрева е избрана за председател на Постоянната комисия по ******** Общинския съвет  /ПК***ОбС/. В същото време тя е вписана в регистър Булстат като директор на ОДГ „****“, с. М., община С. На следващо място, Митрева е общински координатор към Регионалния съвет на **** за община С. В това си качество Митрева следва да представлява *** членове на детската градина пред самата себе си, в качеството й на директор на същата и представител на местната власт – общински съветник в Общински съвет С. и председател на ПК****ОбС, от една страна, а от друга, като общински съветник тя следва да осъществява контрол върху себе си, в качеството си на директор на ОДГ „****“. От трета страна, в качеството си на общински съветник и председател на ПК***ОбС в ОбС С., Митрева следва да осъществява контрол върху кмета на общината, който пък се явява неин работодател и контролен орган в качеството й на директор на ОДГ „****“.  
С писмо вх. № КПК-6264-1/05.04.2024 г. в Комисията са постъпили от председателя на Постоянната комисия за противодействие на корупцията и за отнемане на незаконно придобитото имущество при Общински съвет С. /ПК по ЗПК при ОбС С./ заверени копия на следните доказателства: подписан клетвен лист от общинския съветник Митрева; подадена от Митрева декларация по чл. 49, ал. 1, т. 1 от ЗПК; Решение № 12 и № 13 по Протокол № 2/27.11.2023 г.  от проведено заседание на Общински съвет С.; сключен договор между кмета на Община С. и Митрева за назначаването й на длъжността директор на ДГ „***“, с.М., съответни изменения на същия и заповеди на кмета на общината. С писмо вх. № КПК-6264-5/0305.2024 г. по описа на КПК от председателя на ПК по ЗПК при ОбС С. са представени подписани клетвен лист за мандат 2019-2023 г. и подадени от Митрева декларация по чл. 35, ал. 1, т. 1 от ЗПКОНПИ /отм./ от 02.12.2019 г., както и декларация по чл. 49, ал.1, т. 1 от ЗПК. С писмо вх. КПК-6264-4/03.06.2024 г. на КПК кмета на Община С. представя поименно щатно разписание на служителите в общинска администрация С.     
Във връзка с твърденията в сигнала Комисията служебно е направила справки на електронната страница на Общинска избирателна комисия С., Общински съвет С., Регистър Булстат и на електронната страница на *** /***/.  

В хода на проверката по сигнала Комисията установи следното от фактическа страна:

Сигналът е подаден от лице, с посочени три имена, адрес и същият е подписан.
Анита Митрева е избрана за общински съветник в Общински съвет С. за мандат 2023-2027 година, видно от Решение № 117-МИ от 30.10.2023 г. на Общинска избирателна комисия С. и е подписала клетвен лист на 14.11.2023 г. 
В качеството на общински съветник в Общински съвет С. Анита Митрева е подписала на 04.12.2023 г. с вх. № 6/04.12.2023 г. декларация по чл. 49, ал. 1, т. 1 от Закона за противодействие на корупцията /ЗПК/ във връзка с чл. 34, ал. 5 от Закона за местното само управление и местната администрация /ЗМСМА/, в която е декларирала, че не заема друга длъжност и не извършва дейност, която съгласно закона е несъвместима с положението й на общински съветник, в т.ч. не са налични обстоятелствата, по чл. 34, ал. 5 от ЗМСМА.  
На проведено на 27.11.2023 г. заседание на Общински съвет С. по Протокол № 2 от същата дата, са приети Решение № 12 и Решение № 13 от 27.11.2023 г. С Решение № 12 от 27.11.2023 г. по посочения протокол е приет от Общинския съвет поименния състав на Комисия по ***** на Общински съвет С. с пет члена, в т.ч. и общинския съветник Анита Митрева. Видно от Решение № 13 от 27.11.2023 г. на Общински съвет С. по посочения протокол, Анита Митрева е избрана за председател на Комисията по *** на Общински съвет С. 
От извършената справка в регистър Булстат се установи, че Детска градина „***“, с. М. е регистрирана като юридическо лице, учебно заведение, което се финансира със средства от местния бюджет и е общинска собственост. С Трудов договор № ДЗИДП-114/01.09.2020 г., сключен между кмета на Община С. и Анита Митрева, последната е назначена на длъжност „директор на Детска градина „****“, с. М.“, считано от 01.09.2020 г., за срок - докато длъжността бъде заета въз основа на конкурс. На основание чл. 325, ал. 1, т. 8 от Кодекса на труда – с постъпването на работника или служителя, който е спечелил конкурс, кметът на Община С. със своя Заповед № ДЗИДП-153/07.12.2021 г. във връзка с постъпването на работа от 07.12.2021 г. на Анита Митрева, която е спечелила конкурса за длъжността „директор на ДГ „*****“, считано от 07.12.2021 г. прекратява трудовото й правоотношение, възникнало по силата на трудовия договор от 2020 г. Със Споразумение по чл. 107 от Кодекса на труда № ДЗИДП-154/07.12.2021 г. във връзка с чл. 96, ал. 2 от Кодекса на труда и чл. 217, ал. 5 от Закона за предучилищното и училищното образование, сключено между кмета на община С., представлявана от Е.И. и Анита Митрева - класирана на първо място след проведен конкурс, последната заема длъжността „директор“ Детска градина „***“, с. М., за неопределено време. 
От извършена справка на електронната страница на Регионален съвет на ****- Б. и Регистър Булстат се установи, че ръководител на същия съвет от ноември 2022 г. е С.С.-Х.. Видно от данните публикувани на електронната страница на Регионален съвет на „****“ – Б., Анита Митрева е посочена като общински координатор на територията на с. С. Сдружение „****“ /***/ е регистрирано като юридическо лице, неправителствена организация с Решение № ** от 1993 на С. г. съд, на основание Закона за юридическите лица с нестопанска цел, с изцяло частна форма на собственост. Съгласно данните публикувани в Регистър Булстат за Регионален съвет – Б., същият е вписан като поделение, неюридическо лице, правна структурна единица на субект – Сдружение ****. Съобразно информацията публикувана на електронната страница на ***, конфедерацията е доброволно обединение на самостоятелни, независими и равнопоставени ***, отраслови, браншови *** и съюзи, които приемат програмните документи, устава и символиката й. **** е най-голямата неправителствена организация в Б., в която членуват повече от 280 000 **** членове. *** има две структури – хоризонтална и вертикална. В хоризонталната структура са разположени нейните съставни 35 **, ** и съюзи и редица асоциирани членове. Вертикалната включва териториалните структури – Регионални и Общински съвети в цялата страна, чиято дейност се координира от централата на ***. Те имат значителна роля в развитието на местния социален диалог и в подпомагането дейността на над 5000 синдикални организации в страната. Висшият ръководен орган е Конгреса, който се състои от делегати избрани в *** структури.
Към датата на встъпването й в длъжност като общински съветник в Общински съвет С. – 14.11.2023 г., видно от извършената справка в ТРРЮЛНЦ, не са вписани данни и обстоятелства за участието на Анита Митрева, като член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от Закона за противодействие на корупцията /ЗПК/, Комисията проверява сигнали във връзка с декларациите за несъвместимост на лицата, заемащи публични длъжности, и при установена несъвместимост сезира органа по избора или назначаването за предприемане на съответните действия. 
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. ЗПК не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост. Затова и при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. 
Съгласно чл. 30, ал. 1 от Закона за местното самоуправление и местната администрация /ЗМСМА/, пълномощията на общинския съветник възникват от деня на полагането на клетвата по чл. 32, ал. 1 от с.з. Полагането на клетвата се удостоверява с подписването на клетвен лист, на основание ал. 2 на посочената норма.
В хода на настоящата проверка се установи, че Анита Митрева е избрана за общински съветник в Общински съвет С. за мандат 2023-2027 г., съответно встъпила в длъжност на 14.11.2023 г., предвид което същата попада в обхвата на лицата, заемащи публични длъжности по чл. 6, ал. 1, т. 32 от ЗПК. В тази връзка по отношение на Анита Митрева, в качеството й на общински съветник в Общински съвет С., приложение относно установяването на наличие или липса на несъвместимост намират разпоредбите на Закона за местното самоуправление и местната администрация (ЗМСМА). 
Нормативно определените ограничения относими за общинските съветници са регламентирани в разпоредбата на чл. 34, ал. 5 от ЗМСМА, а именно: 1. не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; 2. не може да заема длъжност като общински съветник или подобна длъжност в друга държава - членка на Европейския съюз; 3. не може да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията. На основание чл. 34, ал. 6 от ЗМСМА, в едномесечен срок от полагането на клетвата лице, което при избирането му за общински съветник заема длъжност по ал. 5, т. 1 и 2, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. Когато общински съветник има частен интерес, той е длъжен да предприеме действие за предотвратяване на конфликт на интереси по глава осма, раздел ІІІ от Закона за противодействие на корупцията.
Съгласно чл. 50, ал. 1 от ЗПК при заемането на публична длъжност, за която с Конституцията или със закон са установени несъвместимости, лицето подава пред органа по избора или назначаването или пред съответната комисия за лице по чл. 90, ал. 2, т. 1 и 3 декларация за несъвместимост в едномесечен срок от заемането на длъжността. По отношение на общинските съветници, с нормата на чл. 49, ал. 2 от ЗПК, законодателят е регламентирал, че декларациите за несъвместимост по чл. 49, ал. 1 и т. 3 от с.з., се подават пред постоянната комисия на съответния общински съвет. 
В настоящия случай, видно от представените от председателя на Постоянната комисия по противодействие на корупцията и отнемане на незаконно придобитото имущество при ОбС С., Анита Василева Митрева, в качеството й на общински съветник в Общински съвет С. е подала и подписала декларация с вх. № 6 на 04.12.2023 г. по чл. 49, ал. 1, т. 1 от ЗПК, т. е. в законоустановеният едномесечен срок от заемането на длъжността /14.11.2023 г./ по чл. 50, ал. 1 от ЗПК, с която декларира липса на обстоятелствата по чл. 34, ал. 5 от ЗМСМА.  
От направената справка в ТРРЮЛНЦ се установи, че към датата на заемане на длъжността общински съветник в Общински съвет С. - 14.11.2023 г., Анита Митрева, не е член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие. 
По смисъла на чл. 1, ал. 1 от Търговския закон, търговец е всяко физическо или юридическо лице, което по занятие извършва някоя от изчерпателно изброените в разпоредбата сделки. Съгласно ал. 2 и ал. 3 търговци са: 1. търговските дружества; 2. кооперациите с изключение на жилищностроителните кооперации. За търговец се смята и всяко лице, образувало предприятие, което по предмет и обем изисква неговите дела да се водят по търговски начин, даже ако дейността му не е посочена в ал. 1. Съгласно чл. 2 от ТЗ не се смятат за търговци: 1. физическите лица, занимаващи се със селскостопанска дейност; 2. занаятчиите, лицата, извършващи услуги с личен труд или упражняващи свободна професия, освен ако тяхната дейност може да се определи като предприятие по смисъла на чл. 1, ал. 3; 3. лицата, извършващи хотелиерски услуги чрез предоставяне на стаи в обитаваните от тях жилища. Т. е. по смисъла на закона търговец, а следователно и субект, осъществяващ търговска дейност е дружеството. Предвид което не би могло да се приеме, че Детска градина „*****“, с. М., или Сдружение ***, в т.ч. и неговите поделения, регистрирани юридически лица по Булстат, представляват дружества осъществяващи търговска дейност по смисъла на Търговски закон.
В случая, участието на Митрева, като общински координатор към Сдружение *** за територията на с. С., община Б., което е юридическо лице, неправителствена организация и регистрирано на основание Закона за юридическите лица с нестопанска цел, с изцяло частна собственост, не попада в ограниченията предвидени в разпоредбата в чл. 34, ал. 5 от ЗМСМА, което обстоятелство изключва възможността за възникване на несъвместимост. По дефиниция и сдруженията, и фондациите като юридически лица с нестопанска цел, каквото в случая е и Сдружение ****, са организации, които нямат за цел търговска дейност и печалба. За разлика от търговските дружества, юридическите лица с нестопанска цел не правят бизнес и не целят стопански резултати. Ето защо законодателят е сметнал, че при тази хипотеза няма опасност общественият интерес да бъде застрашен или увреден от лични интереси на лицето, заемащо публична длъжност във връзка с участието му в надзорни, управителни и контролни органи на юридически лица с нестопанска цел. 
От гореизложеното следва, че Анита Митрева не заема друга длъжност, която съгласно Конституцията или закон е несъвместима с положението й на общински съветник и лице, заемащо публична длъжност по чл. 6, ал. 1, т. 32 от ЗПК.
Предвид изложеното, на основание чл. 13, ал. 1, т. 8 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията 


РЕШИ:


           НЕ УСТАНОВЯВА НЕСЪВМЕСТИМОСТ по отношение на Анита Митрева с ЕГН *****, в качеството й на общински съветник в Общински съвет С., и в това й качество лице, заемащо публична длъжност по чл. 6, ал. 1, т. 32 от ЗПК. 

КОМИСИЯ:
        
                    ЗАМЕСТНИК-ПРЕДСЕДАТЕЛ:………/п/……….../АНТОН СЛАВЧЕВ/

                     ЧЛЕН:………………/п/…………………….../АНТОАНЕТА ЦОНКОВА/

         ЧЛЕН:……………/п/…...……………....……………./ПЛАМЕН ЙОЦОВ/

                     ЧЛЕН:…………/п/……………………..................../СИЛВИЯ КЪДРЕВА/











